Biztonsági tudnivalók a túrákkal kapcsolatban!!!

Senkit nem szeretnék elijeszteni a túrákon való részvételtől, de tájékoztatni szeretnék mindenkit azokról a veszélyekről, amikkel találkozhat ezen a pár napon.

Az első veszélycsoport az állatok.

Tudom, mindenkinek a medve jut eszébe és nem véletlenül… mindegyik meglátogatott hegységben jelentős medvepopuláció éli mindennapi életét. Megmaradva a jelölt turista ösvényeken elég kicsi az esélyünk arra, hogy találkozzunk velük, esetleg a nyomait láthatjuk. Alapjában véve minden egészséges medve tart az embertől, ezért kerüli a találkozást… abban az esetben válhat támadóvá, ha nem veszi észre a közeledésünket és meglepjük.

Mit tegyünk? Nos, annak érdekében, hogy a találkozást meghiúsítsuk elég, ha kevés zajjal közlekedünk az erdei ösvényeken… az is elég, ha beszélgetünk a túratársakkal, vagy néha belefújunk a sípunkba. Olyan részeken kell figyelni, ahol magas a növényzet, vagy beláthatatlan kanyar vagy fellépés következik. Ha már megláttuk a medvét, próbáljunk kihátrálni a látóköréből (semmi képen ne kezdjük el fotózni), ha ő is meglátott, akkor is kezdjünk el hátrálni szem előtt tartva a mozgását. Amennyiben támadásba lendül (amit egy jellegzetes jobb és bal első lábára való himbálással előre jelez) úgy hátráljunk, hogy a kabátunkat vagy a hátizsákunkat elé dobjuk, hátha a kíváncsiságával nyerünk egy kis időt. Futni előle nem nagyon érdemes, mert ők jobban bírják a futást, mint mi. Ha ez sem elég akkor meg kell próbálni meglepni valamivel. Van aki, azt mondja, hogy minél nagyobbnak kell láttatnunk magunkat és ráordítani. Nos, én ezt még nem próbáltam, ember legyen a talpán, aki ezt végigcsinálja… aztán ki tudja, mit hoz ki az emberből a félelem.
Azt azért tudnotok kell, hogy az eddigi négy rendezésen senki nem találkozott medvével (volt aki hallotta, de nem látta), sőt a bejárásaim alkalmával amikor szándékosan csendben jártunk, akkor is csak egyszer láttam medvét, az is menekült. Tehát annak az esélye, hogy találkozzatok a Kárpátok legnagyobb állatával kevesebb a minimálisnál…

Egy másik veszélyes állat, amivel összefuthatunk: a vipera. Napos, köves, de sűrű aljnövényzetű részeken is meglephetjük őket, ami számunkra szerencsétlen kimenetelű lehet. Itt is az enyhe zajjal tudjuk tudomásukra hozni érkezésünket, ebben az esetben van idejük eliszkolni. Érdemes a túrabotunkkal egy kicsit átsöpörni azokat a részeket ahol nem látunk a növényzet alá. Amennyiben megharapott egy kígyó, a legfontosabb a higgadtság… egy vipera harapásának a hatása sok mindentől függ. Kevés mozgással meg kell akadályozni azt, hogy az esetleges méreg gyorsan terjedjen. Rögtön hívni kell a hegyi mentőket.

Egy harmadik állat, ami még potenciáli veszélyt jelent számunkra, az a pásztorkutya. A Keresztény-havason kívül bárhol találkozhatunk velük… és fogunk is találkozni. Elég félelmetes érzés, amikor 6-7 ugató kutya rohan felénk, de csigavér.

Egy dolgot ne csináljatok: NE KEZDJETEK EL SZALADNI ELŐLÜK!!!!

Az a dolguk hogy a nyájat őrizzék, ezért „fizetik” őket. Általában ugatva körbevesznek minket, aztán megunják az ugatást és leülnek. Ez még nem az a pillanat, amikor továbbmehetünk, mert amint elindulunk, ők újra talpra ugranak és tovább ugatnak. A közelben levő pásztor érkezését meg kell várni, aki sokszor egy füttyszóval visszarendeli az őrséget. Én szoktam hozzájuk beszélni nyugodt hangon, vagy dobok nekik néhány falás kaját is.

Ami a lényeg: NEM ELSZALADNI ÉS NEM HADONÁSZNI FELÉJÜK A BOTUNKKAL!

A második veszélycsoport: az időjárás.

Tudnunk kell, hogy azokon a gerinc utakon, ahol vezet a túráink többsége igen nagy UV sugárzásnak lehetünk kitéve, még akkor is, ha éppen nem süt a nap. Ezért megfelelő napszemüveg és napvédőszereket érdemes használni egy esetleges leégés megelőzése érdekében.
A másik veszélyes időjárási faktor: a vihar. Még akkor is, ha reggel úgy tűnik, hogy gyönyörű idő lesz, ne hagyjuk otthon az esőkabátot. Ezeken a hegyeken előfordulhat az, hogy percek alatt összeverődik annyi felhő, amiből egy igazi hegyi zivatar kialakulhat intenzív esővel, dörgéssel és villámlással. A villámlás… ő nem a barátunk a hegyen. Amennyiben észleljük, hogy zivatar van kialakulóban igyekeznünk kell elhagyni a kitett gerinceket, az egyedülálló fákat, nagyobb sziklaképződményeket és a láncos-drótos részeket egyaránt. Ne kuporodjunk olyan sziklaüregbe, aminek a fala nincs távolabb, mint egy méter tőlünk. Amennyiben kitett helyen ér a vihar, dobjuk a botjainkat kicsit távolabb, és kuporodjuk le pl. a hátizsákunkra. és várjuk meg az elvonulást. Ezek a viharok igen intenzívek tudnak lenni, de gyors lefolyásúak és utánuk gyakran ugyanolyan napsütés lesz, mint előttük…

A harmadik veszélycsoport mi magunk vagyunk.

Kérünk mindenkit, hogy megfelelően mérje fel erejét és tudását. A legtöbb baleset abból adódik, hogy a túrázó a nem neki megfelelő erősségű útvonalat választja. Mi segítünk kiválasztani a távokat, elmondjuk, mire számíthattok, és mire kell vigyázni. Ha útvonalközben elbizonytalanodtok egy veszélyesebbnek tűnő részen, akkor kérjétek túratársaitok segítségét, vagy kerüljétek ki, ha lehet, esetleg forduljatok vissza.
Az itinerek első oldalán fel vannak tüntetve az adott túraútvonalhoz tartozó hegyimentők telefonszámai. Annak érdekében, hogy értesíteni tudjuk őket, kérek mindenkit, hogy a túrára csak elérhető és működő telefonnal induljon el. Eljutottunk a kötelező felszerelésekhez. Én úgy gondolom, hogy telefon, fejlámpa, síp és életmentő fólia legyen minden túrázónál azért, hogy akár magunkon, akár másokon tudjunk segíteni, ha kell.
A hegyi nemzetközi segélyhívó jel: amennyiben bajban vagy akkor percenként 6 db, azaz 10 másodpercenként kell kibocsátani egy hang- vagy fényjelzést. Ha észrevették, akkor 20 másodpercenként egy jelzéssel válaszolnak.